
Forord

Med denne 2. utgaven av boken Velferdsteknologi i praksis ønsker vi å vise bredden og mangfoldet på velferdsteknologifeltet, samt utfordringer som kan oppstå i et felt som krever samarbeid på tvers av fag og organisasjoner. De temaene og fagområdene som presenteres, er ikke uttømmende, men viser noen sentrale emner som det er viktig å få belyst når det gjelder velferdsteknologi i helse-, omsorgs- og velferdstjenestene i kommunene.

Mottakerne av slike kommunale tjenester kalles i mange sammenhenger brukere. Likevel har vi i denne boken også kalt tjenestemottakeren en pasient eller helt enkelt en person som tilbys velferdsteknologi som en del av tjenesten. Brukere i denne sammenhengen kan også være alle som bruker teknologien, det være seg pasienter, pårørende eller helsepersonell. Dette brukerbegrepet er ikke problematisert ytterligere i boken, og i hvert kapittel har forfatteren valgt sin egen tolkning av begrepene bruker og pasient.

Boken har seks kapitler som er skrevet av en eller flere forfattere som har bakgrunn fra design, sosiologi, statsvitenskap, sykepleie, filosofi og ingeniør vitenskap. Boken gir først en oversikt over feltet, hva velferdsteknologi er, begrunnelse for satsingen, samt at vi kort kommer inn på de viktigste problemstillingene knyttet til implementering. Deretter kommer ett kapittel som omhandler design og innovasjon. Videre er det inkludert tre kapitler om teknologi i omsorgstjenestene og etiske utfordringer, før boken avsluttes med et kort kapittel hvor vi reflekterer over veien videre i lys av de temaene som er tatt opp tidligere. Selv om vi har organisert temaene i en bestemt rekkefølge, kan hvert enkelt kapittel leses separat med like stort utbytte.

Vårt ønske er at man etter å ha lest boken har en oversikt over hva velferdsteknologi og e-helse er, hvilke muligheter ny teknologi i helse- og omsorgstjenestene gir, og hvilke utfordringer kommunene og samfunnet kan møte i denne forbindelse. Videre håper vi at leseren vil ha tilegnet seg kunnskap som gjør det mulig å bidra til produktutvikling og prosjektgjennomføring innenfor velferdsteknologi på sin arbeidsplass.

Trondheim, mars 2024

